CELEX: 32016D0537
Language: lt
Date: 1459814400000
Title: 2016 m. balandžio 5 d. Komisijos įgyvendinimo sprendimas (ES) 2016/537 dėl standarto EN 50566:2013, taikomo tikrinant radijo dažnių (30 MHz – 6 GHz) elektromagnetinių laukų, kuriuos kuria plačiosios visuomenės naudojami rankoje laikomi arba prie kūno nešiojami belaidžio ryšio įtaisai, atitiktį, nuorodinio žymens riboto skelbimo Europos Sąjungos oficialiajame leidinyje pagal Europos Parlamento ir Tarybos direktyvą 1999/5/EB (Tekstas svarbus EEE)

6.4.2016   
            
            
               LT
            
            
               Europos Sąjungos oficialusis leidinys
            
            
               L 89/17
            
         KOMISIJOS ĮGYVENDINIMO SPRENDIMAS (ES) 2016/537
   2016 m. balandžio 5 d.
   dėl standarto EN 50566:2013, taikomo tikrinant radijo dažnių (30 MHz – 6 GHz) elektromagnetinių laukų, kuriuos kuria plačiosios visuomenės naudojami rankoje laikomi arba prie kūno nešiojami belaidžio ryšio įtaisai, atitiktį, nuorodinio žymens riboto skelbimo Europos Sąjungos oficialiajame leidinyje pagal Europos Parlamento ir Tarybos direktyvą 1999/5/EB
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1999 m. kovo 9 d. Europos Parlamento ir Tarybos direktyvą 1999/5/EB dėl radijo ryšio įrenginių ir telekomunikacijų galinių įrenginių bei abipusio jų atitikties pripažinimo (1), ypač į jos 5 straipsnio 3 dalį,
   atsižvelgdama į Telekomunikacijų atitikties vertinimo ir rinkos priežiūros komitetą (TCAM), įsteigtą pagal Direktyvos 1999/5/EB 13 straipsnį,
   kadangi:
   
               (1)
            
            
               kai nacionalinis standartas, kuriuo į nacionalinę teisę perkeliamas darnusis standartas, kurio nuorodinis žymuo paskelbtas Europos Sąjungos oficialiajame leidinyje, apima vieną ar daugiau Direktyvos 1999/5/EB 3 straipsnyje nurodytų esminių reikalavimų, daroma prielaida, kad pagal šį standartą sukonstruoti radijo ryšio įrenginiai atitinka šiuos esminius reikalavimus;
            
         
               (2)
            
            
               2014 m. liepos mėn. Prancūzija pateikė prieštaravimą dėl standarto EN 50566:2013, taikomo tikrinant radijo dažnių (30 MHz – 6 GHz) elektromagnetinių laukų, kuriuos kuria plačiosios visuomenės naudojami rankoje laikomi arba prie kūno nešiojami belaidžio ryšio įtaisai, atitiktį;
            
         
               (3)
            
            
               Prancūzija mano, kad šis standartas turėtų būti peržiūrėtas siekiant geriau atsižvelgti į mobiliųjų telefonų ir kitų nešiojamų įtaisų (pavyzdžiui, planšetinių kompiuterių) naudojimo sąlygas ir nustatyti, kokiu atstumu turi būti vertinama kūno SAR (savitosios energijos sugerties sparta);
            
         
               (4)
            
            
               kartu su Telekomunikacijų atitikties vertinimo ir rinkos priežiūros komiteto (TCAM) atstovais išnagrinėjusi standartą EN 50566:2013 Komisija padarė išvadą, kad standartas neatitinka Direktyvos 1999/5/EB 3 straipsnio 1 dalies a punkte nurodytų esminių reikalavimų. Direktyvos 1999/5/EB 3 straipsnio 1 dalies a punkte minimi Europos Parlamento ir Tarybos direktyvoje 2006/95/EB (2) nustatytų saugos reikalavimų tikslai. Direktyvos 2006/95/EB I priedo 1 dalies d punkte nustatyta: „Elektrotechninis gaminys turi būti suprojektuotas ir pagamintas taip, kad būtų užtikrinta apsauga nuo šio priedo 2 ir 3 punktuose nurodytų pavojų, su sąlyga, kad šis gaminys naudojamas pagal paskirtį, kuriai jis pagamintas, ir yra tinkamai prižiūrimas.“ To paties priedo 2 punkte nustatyta: „Atsižvelgiant į 1 dalies reikalavimus turėtų būti nustatytos techninės priemonės, kurios užtikrintų, kad: a) asmenys ir naminiai gyvūnai būtų pakankamai apsaugoti nuo fizinio sužeidimo pavojaus ar kitos žalos, kuriuos gali sukelti tiesioginis ar netiesioginis kontaktas“ ir „c) asmenys, naminiai gyvūnai ir turtas būtų pakankamai apsaugoti nuo elektrotechninio gaminio keliamo ne elektrinės kilmės pavojaus, kuris žinomas iš patirties“;
            
         
               (5)
            
            
               atsižvelgiant į būtinybę pagerinti minėtas standarto EN 50566:2013 nuostatas, susijusias su sauga, ir į tai, kad šis standartas vis dar nėra tinkamai peržiūrėtas, skelbiant standarto EN 50566:2013 nuorodinį žymenį Europos Sąjungos oficialiajame leidinyje turėtų būti paskelbtas atitinkamas įspėjimas,
            
         PRIĖMĖ ŠĮ SPRENDIMĄ:
   1 straipsnis
   Nuoroda į standartą EN 50566:2013, taikomą tikrinant radijo dažnių (30 MHz – 6 GHz) elektromagnetinių laukų, kuriuos kuria plačiosios visuomenės naudojami rankoje laikomi arba prie kūno nešiojami belaidžio ryšio įtaisai, atitiktį, nuorodinis žymuo skelbiamas Europos Sąjungos oficialiajame leidinyje su apribojimu, kaip nustatyta priede.
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2016 m. balandžio 5 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 91, 1999 4 7, p. 10.
   
      (2)  2006 m. gruodžio 12 d. Europos Parlamento ir Tarybos direktyva 2006/95/EB dėl valstybių narių įstatymų, susijusių su elektrotechniniais gaminiais, skirtais naudoti tam tikrose įtampos ribose, suderinimo (OL L 374, 2006 12 27, p. 10).
   
      PRIEDAS
      
         Europos darniųjų standartų nuorodinių žymenų skelbimas pagal Direktyvą 1999/5/EB
      
      
                  ESO (1)
                  
               
               
                  Standarto nuoroda ir pavadinimas
                  (ir pamatinis dokumentas)
               
               
                  Pirmą kartą paskelbta OL
               
               
                  Pakeisto standarto nuorodinis žymuo
               
               
                  Pakeisto standarto atitikties prielaidos atšaukimo data
                  1 pastaba
               
               
                  Direktyvos 1999/5/EB straipsnis
               
            
                  Cenelec
               
               
                  EN 50566:2013
                  Gaminio standartas, taikomas tikrinant radijo dažnių (30 MHz – 6 GHz) elektromagnetinių laukų, kuriuos kuria plačiosios visuomenės naudojami rankoje laikomi arba prie kūno nešiojami belaidžio ryšio įtaisai, atitiktį
               
               
                  2013 10 12
               
               
                   
               
               
                   
               
               
                  3 straipsnio 1 dalies a punktas
               
            
                  Įspėjimas. Dėl saugos tikslų, nurodytų Direktyvos 1999/5/EB 3 straipsnio 1 dalies a punkte kartu su Direktyvos 2006/95/EB I priedu, skelbiant šio standarto nuorodinį žymenį laikomasi tam tikrų sąlygų, susijusių su plačiosios visuomenės kas dieną naudojamų rankoje laikomų arba prie kūno nešiojamų belaidžio ryšio įtaisų (30 MHz – 6 GHz) atstumu. Pavyzdžiui, galūnių savitosios energijos sugerties spartos (SAR) matavimas (ribinė vertė – 4 W/kg) negali būti atliekamas per atstumą (sąlytis su įtaisu), o liemens SAR matavimas (ribinė vertė – 2 W/kg) gali būti atliekamas ne daugiau kaip kelių milimetrų atstumu.
               
            
                  1 pastaba.
               
               
                  Paprastai atitikties prielaidos galiojimo pabaigos data – standarto panaikinimo data (angl. „dow“), kurią nustato Europos standartizacijos organizacija, tačiau šių standartų naudotojų dėmesys atkreipiamas į tai, kad tam tikrais išimtiniais atvejais data gali būti ir kita.
               
            
         (1)  ESO: Europos standartizacijos organizacija:
      
                   
               
               
                  Europos standartizacijos komitetas (CEN): Avenue Marnix 17, 1000 Bruxelles/Brussels, BELGIQUE/BELGIË, tel. +32 25500811; faksas +32 25500819 (http://www.cen.eu);
               
            
                   
               
               
                  Europos elektrotechnikos standartizacijos komitetas (Cenelec): Avenue Marnix 17, 1000 Bruxelles/Brussels, BELGIQUE/BELGIË, tel. +32 25196871; faksas +32 25196919 (http://www.cenelec.eu);
               
            
                   
               
               
                  Europos telekomunikacijų standartų institutas (ETSI): 650, route des Lucioles, 06921 Sophia Antipolis, FRANCE, tel.+33 492944200; faksas +33 493654716 (http://www.etsi.eu).